Ek maak jou 'n lig van die nasies
Johannes skets in hoofstuk 1:19-51 'n opeenvolging van gebeure versprei oor 4 dae wat almal iets sê van wie Jesus werklik is:
1. die getuienis van Johannes die Doper – 1:19-28 (vgl 1:6),
2. die koms van die Heilige Gees wat op Jesus bly – 1:29-34,
3. die eerste volgelinge van Jesus as die Lam van God deur Johannes die Doper se getuienis – 1:35-42, en
4. Jesus wat self begin om volgelinge te werf – 1:43-51.
Die teenstand teen Jesus begin met die ondervraging van Johannes die Doper, sy voorloper. Die Jode – vermoedelik die Joodse Raad – stuur priesters en Leviete, waaronder 'n paar Fariseërs, om Johannes uit te vra. Hulle vraag na sy identiteit is 'n poging om hom in die konteks van hulle verstaan van die Skrif te plaas. Johannes identifiseer homself egter net met die uitspraak in Jesaja 40, en nie met die figure van Christus (Jesaja 45:2 [Kores]; Ps 2:2; 18:50; 20:6; 132:17 [koning en sy nageslag]), Elia (Maleagi 4:5 [3:1]) of Profeet (Deut 18:15,18) nie. Hy is 'n wegbereider in die woestyn.
Die vraag oor die doop hou nie noodwendig verband met die vraag na Johannes die Doper se identiteit nie, maar na die gesag waarmee hy Jode doop. As hy dus nie die Christus of Elia of die Profeet is nie, op grond waarvan doop hy dan? Waarop Johannes 'n antwoord gee wat eintlik na die toekoms wys, dat daar na hom Iemand kom vir wie hy slegs die voorbereider is. Hy antwoord dus nie hul teologiese vraag nie, maar verklaar doodgewoon sy missie as wegbereider.
Hierdie Betanië is aan die oostekant van die Jordaan en moet onderskei word van die dorpie Betanië wat net 3 km van Jerusalem was, en waar Lasarus en sy susters Marta en Maria gebly het.
Johannes die Doper het uiteraard vir Jesus geken, aangesien hulle nefies was, en 6 maande uit mekaar gebore is. Maar ten spyte van sy opdrag om die wegbereider vir die Here te wees, het hy nie geweet wie dit sou wees nie. Wanneer God dit aan hom openbaar en hy die Gees soos 'n duif uit die hemel op Jesus sien kom en bly, dan skuif die gordyn vir hom oop en besef hy dat Jesus die Seun van God is (iets wat al van Israel [Eks 4:22] en Dawid [2 Sam 7:14] gesê is – vgl ook Ps 2:7). Hy is die Lam van God wat die sonde van die wêreld wegneem.
Let ook op hoe hy van Jesus praat as die een vir wie hy die weg moes berei, maar wat hom ook vóór is, want Hy was voor Johannes die Doper al daar, soos Johannes die apostel dit reeds in die proloog gestel het.
Dit is interessant dat Johannes na Jesus as die Lam van God verwys. Duidelik is die idee van die Paaslam teenwoordig (Eks 12 – vgl ook die verwysing na Jesus se bene wat nie aan die kruis gebreek is nie, soos die geval ook was met die Paaslam – Joh 19:31-37), wat plaasvervangend die oordeel van God afweer (soos Jesaja 53:7 wat van die Dienaar van die Here as 'n Lam/skaap praat). 'n Mens lees hier ook alreeds iets in van wat Johannes later oor Jesus as die Goeie Herder wat sy skape lei (Joh 10) gaan vertel.
Die volgende dag herhaal Johannes die Doper die uitspraak oor Jesus as die Lam van God. Dit laat 2 van sy eie dissipels die pad vat agter Jesus aan . Hulle noem Hom rabbi, die gebruiklike manier waarop leerlinge hulle leermeester aangespreek het. Daarmee vra hulle dus om onder sy gesag te kom en deur Hom onderrig te word.
Sy antwoord is insiggewend: "Kom saam, dan sal julle sien". Dit verwys nie net na die sien van sy blyplek nie, maar na hulle oë wat sal oopgaan, soos in die volgende gesprek met Natanael duidelik sal word. Andreas, een van die 2, gee 'n aanduiding van sy insig in die identiteit van Jesus deur sy broer Simon te gaan haal en na die Messias te bring. Die Hebreeuse woord beteken gesalfde, en word in Grieks met Christus weergegee.
Let ook op hoe Jesus stip na Simon kyk, en hom die Hebreeuse naam Sefas gee, wat in Grieks Petrus is – rots.
Die inisiatief vir die evangelieverkondiging skuif nou duidelik van Johannes die Doper na Jesus, wat die volgende dag besluit om na Galilea te gaan. Sy missie is om volgelinge rondom Hom te vergader, met Filippus, ook van Betsaida soos Andreas en Simon, en Natanael wat by Hom aansluit, en hulle bloot te stel aan wie Hy werklik is.
Let op hoe Natanael deur Filippus gewerf word, soos Simon ook deur sy broer Andreas, wat wys dat volgelinge van meet af aan die werkswyse van Jesus self volg – om dissipels te maak en in te lyf in die betekenis van wie Jesus is.
Ook Filippus gee 'n aanduiding van sy insig in die identiteit van Jesus deur na die wet en die profete se getuienis oor Hom te verwys, maar Hom ook vierkantig in die konteks van 'n aardse familie te plaas – "Dit is Jesus van Nasaret, die seun van Josef."
Ek hou baie van die interessante spel met woorde tussen Natanael wat wonder of daar iets goeds uit Nasaret kan kom (dit word nie in die OT genoem nie), en Jesus wat van Natanael sê dat hy 'n ware Israeliet is, 'n man in wie daar geen bedrog is nie. Op Natanael se verbasing oor Jesus se insig, reageer Jesus met 'n nog dieper getuienis daarvan – "toe jy nog onder die vyeboom was, het Ek jou al gesien" – wat Natanael laat besef dat Jesus nie maar 'n gewone mens is nie, maar inderdaad die Seun van God. Dat hy hom ook "die Koning van Israel noem" eggo waarskynlik die profesieë van Jesaja oor die Messiaanse koning uit die geslag van Dawid.
Terloops, Natanael word nie in die ander evangelies genoem nie, maar deur die kerktradisie met Bartolomeus verbind. Lees meer hieroor in hierdie bydrae van my: Die twaalf dissipels in die evangelies en Handelinge.
Jesus se reaksie is om sy insig nog verder te verbreed deur na die bekende leer van Jakob se verwys (Gen 28) as 'n metafoor vir wat in Jesus se bediening van God se wêreld raakgesien sal word. En onthou, net hierna gaan Jesus na Natanael se tuisdorp, Kana (21:2), wat net agt kilometer van Nasaret af is, om die eerste wonderteken van water in wyn te gaan doen!
Toetrede: Lied 158 of VONKK 147
Votum: Psalm 40:2-5
Seëngroet: 1 Kor. 1:2-3
Lofsang: Lied 215 of Flam 192 of VONKK 256
Wet: Ps. 40:7-9
Toewyding: Lied 320 of Flam 14 of VONKK 142
Genadeverkondiging: 1 Kor. 1:4-9
Toe-eiening: Lied 365 of Flam 6 of VONKK 124
Skriflesing: Johannes 1:29-42
Slotsang: Lied 167 of Flam 65
Lied 158 "Bring my na U woning, Here" of
Seëngroet:1 Kor. 1:2-3
2Aan die gemeente van God in ________, wat Hy vir Hom in Christus Jesus afgesonder en geroep het om aan Hom te behoort, en verder aan almal, waar hulle ook al mag wees, wat die Naam aanroep van Jesus Christus, hulle Here en ons Here.
Flam 192 "Die Koning Is Hier" of
VONKK 256 "Vol van vreugde wil ons jube'l
Lied 320 "O kom, o kom, Immanuel (veral verse 1, 4 en 5)" of
Flam 14 "Jesus Is Die Heer" of
Lied 365 "Hoor die blye engellied (veral verse 2 en 3)" of
Flam 6 "Heer Jesus, My Redder" of
Saam met Johannes die Doper:
(Uit: Van der Merwe, J. 2001. "Gebedeboek met liturgiese voorstelle". Lux Verbi.BM, Wellington)
1. Keer op keer, val ek neer,
Telkens weer, wil ek self probeer,
Jesus is die Heer, Jesus is die Heer,
dit is wat ek glo, ek sing dit weer en weer.
Jesus is die Heer, voor Hóm sal ek buig,
Jesus is die Heer, Jesus is die Heer.
2. Keer op keer, buig Hy neer
Weer en weer wys Hy Hom as Heer,
Dis dan dat ek verstaan daar is net een Naam.
Melodie: Les anges dans nos campagnes – Franse Kerslied E18.
Diskant: Jacques Louw 2012 ©
© Teks, orrelbegeleiding en diskant: 2012 VONKK-Uitgewers (admin Bybel-Media)
(RUBRIEK: Kruisfuur – Geloofsbelydenis / Geloof en Vertroue)
1. Jesus, u Naam is ons vryheidslied,
ons jubelsang van verlossing.
Die sonde se krag word daardeur verbied,
Jesus, u Naam is ons lied.
2. Jesus, u Naam is ons vreugdefees,
ons blye dans van vervulling.
Ons leef in die lig van die Christusgees,
Jesus, u Naam is ons fees.
3. U Naam is ons vlag en ons banier,
dit spel vir ons vrede.
Dit bring ons die lewe wat ons vier,
daar is geen ander naam bo elke naam gegee.
4. Jesus, u Naam is ons sterwenswins,
ons greep op die ewige lewe.
Die Leeu wat oorwin is die Vredeprins.
Jesus, u Naam is ons wins,
Jesus, u Naam is ons oorlogskreet,
ons vaandel, ons evangelie.
Jesus, u Naam is ons kreet.
Ter aansluiting by die preek, kan julle dalk deur verskillende kleure lense (of selfs deurskynende plastiek) kyk en gesels hoe dit die beeld wat julle sien, beïnvloed. Verduidelik die konsep van die lense wat in die preek gebruik word – dat ons almal op 'n ander manier na Jesus kyk.
Ons sien die beste in wit lig. Maar wit lig is eintlik nie 'n kleur lig op sy eie nie – dit is die kombinasie van alle ander kleure lig. Wanneer ons die verskillende kleure lig bymekaarsit, kry ons wit lig. (Kyk by hier vir 'n verduideliking van lig en 'n lekker eksperiment met lig kleur mbv Kersliggies en 'n Styrofoam bekertjie.) As ons alleen na Jesus kyk, sien ons vir Jesus net op een manier, maar Jesus is baie dinge. Daarom het ons nodig om vir mekaar te vertel hoe ons vir Jesus sien, sodat ons hom al beter kan leer ken en volg.
Newcameranews.com vertel onlangs die storie van fotograaf Karl Svenson, wat onlangs oornag wêreldroem verwerf het. Hy vlieg rondom die wêreld om pragtige modelle te kiek. Hoe het hy hierdie faam bereik?
Dit het alles met 'n nuwe kameralens begin. Karl vertel: "Ek het my nuwe lens onlangs op 'n Woensdag gekry. Dis by die kantoor afgelewer, want daar was niemand tuis nie. Normaalweg vat ek net my mik-en-druk kameratjie kantoor toe, ingeval iets dramaties op pad werk toe, of tydens teetyd, gebeur. Aangesien ek die nuwe lens verwag het, vat ek toe my groter kamerasak saam."
"Toe die nuwe lens afgelewer word, het ek 'n paar foto's geneem van mense wat rondstaan en rook, dames in die teekamer, en ook 'n paar van die motors in ons parkeerarea. Dit het begin reën, so ek het 'n paar druppels op voorruite afgeneem, druppels op blare, en so aan. By die huis aangekom laai ek toe 'n paar van my foto's op facebook, en gaan slaap – uitgeput van al die opwinding."
Karl Svenson was totaal onvoorbereid vir wat hom die volgende oggend getref het. Teetyd loer hy in op facebook, net om te sien sy foto's het oornag duisende "likes" gekry. "Voorheen was ek gelukkig om een "like" in 'n week se tyd te kry," vertel hy.
Net toe lui sy foon. 'n Wêreldberoemde sporttydskrif sê hulle het sy foto's gesien en wil hom Kinbati toe stuur. "Waar is Kinbati?" "Moenie worry nie," sê die tydskrifredakteur, "ons vlieg jou soontoe om die voorbladfoto vir volgende jaar se uitgawe oor swemdrag te neem. Ons stuur 'n motor wat jou oor 30 minute by die kantoor sal oplaai en reguit lughawe toe neem."
Net daar staan Svenson op, bedank sy werk, klim in die motor lughawe toe en vertrek na Kinbati. "Ek het gevoel soos daai ou in die movies wat die swaard uit die rots trek. Die een dag was hy niks, die volgende oomblik is hy 'n beroemde koning. Ek is binne een dag, danksy my nuwe kameralens, van zero tot hero gelanseer."
Na byna 'n dag in die lug land Svenson in Kinbati. "Die hele tydskrifspan, met al die pragtige modelle, wag daar vir my. Ek is moeg, maar ek het werk om te doen. Ek steek my hand in my kamerasak om die nuwe lens uit te haal…. O deksels, ek het die verkeerde kamerasak by my! My nuwe lens lê in die kamerasak by die huis!"
"Gelukkig is kameratoerusting nie 'n probleem as jy met so 'n tydskrif werk nie. Hulle het al die beste kameras daar gehad, met al die beste lense. Daar was die beste beligting, grimeerkunstenaars, alles wat jy nodig kon hê. Dit het nie veel gehelp nie. Hulle het nie my nuwe lens daar gehad nie. Hoe ek ook al probeer het, ek kon nie een foto kry wat die moeite werd was nie. Sonder my nuwe lens was ek 'n nul op 'n kontrak!"
Arme Karl Svenson. Sy wêreldroem het net 'n paar uur gehou. Gelukkig het die tydskrif sy vlugkaartjie huis toe betaal. Toe Newcameranews.com met hom gesels het, het hy net terug by die huis aangekom. "Ek hoop ek kry my ou werk terug," het hy mismoedig gegroet.
(Tot hier ons storie. Voor ons verder gaan: Newcameranews.com is natuurlik 'n satiriese pseudonuusblad wat die draak steek met mense se oortuigings oor fotografie, soos dat sekere lense jou beter foto's laat neem as ander. Daar is nie rêrig letterlik iemand soos Karl Svenson nie. Maar daar is baie mense wat sweer 'n spesifieke lens is die sleutel tot foto-roem en sukses.)
Grafika: Camera lens, eiendom van Elliot Bennett. Foto geneem op 8 November 2011 met 'n Canon EOS 1000D. Kopiereg word gereël deur Creative Commons en laat plasing sowel as redigering toe. Geredigeer met Picasa 3. Dit is beskikbaar by
Net een lens?
Daar is verskillende maniere waarop mens na die wêreld en na mekaar kan en moet kyk.
Daar is nie so iets soos een fantastiese, nuwe lens wat jou help om alles op die regte en beste manier denkbaar te sien nie. Ons moet op verskillende maniere kyk om reg te sien.
Dink ook figuurlik hieroor. Ons kyk nie bloot deur letterlike lense (brille, kontaklense of kameralense) na die wêreld nie. Ons het almal figuurlike lense waardeur ons kyk. Dink ter illustrasie aan Hansie Cronjé. Die manier waarop sommige na hom kyk, laat hulle 'n sondaar en 'n bedrieër sien. Ander sien 'n held, 'n staatmaker, 'n Christen, een van die grootste sportmanne wat die land opgelewer het.
Nie een van die figuurlike lense is opsigself reg nie. Mens het almal nodig. Natuurlik is Hansie 'n held. Hansie was ook, soos die res van ons, iemand met voete van klei, 'n gewone mens wat ook kon fouteer.
Lense vir Jesus
Johannes 1 is waarskynlik een van die hoofstukke in die Nuwe Testament wat die grootste verskeidenheid titels of lense vir Jesus bevat. Vergelyk byvoorbeeld:
1. Lam van God (29, 36),
2. Seun van God (34),
3. Rabbi (38),
4. Messias (41),
5. Hom . . . van wie Moses in die wet geskrywe het en van wie die profete ook geskrywe het (45),
6. Jesus van Nasaret, die seun van Josef (45),
7. Rabbi (49), Koning van Israel (49), en
8. Seun van die mens (51).
Die vraag is: Waarom is daar so baie name vir Jesus? Die antwoord vind ons in die feit dat elke dissipel iets anders in Jesus sien en dan daaroor getuig. Elke dissipel het na Jesus met ander verwagtings en behoeftes gekom – een het 'n Leermeester nodig gehad, 'n ander 'n Messias, 'n ander die vervulling van die Skrifte – en elkeen van hierdie behoeftes is bevredig.
Elkeen het met 'n eie lens na Jesus gekyk.
Tog sou 'n mens uit vers 51 die afleiding kon maak dat nie een van hierdie titels uiteindelik die vraag "Wie is Jesus?" beantwoord nie. Die dissipels se getuienis is dus maar net die begin. Hulle sal nog "groter dinge" sien.
Selfs nog meer lense vir Jesus
Al hierdie titels is maniere van kyk na Jesus. En dis maar die begin van die Johannes-evangelie. Regdeur die boek word die lense waardeur ons na Jesus moet kyk vermeerder. Die wonder van Jesus se menswording, en van die werke van God op aarde is so groot, dat daar nie een manier van kyk is wat alles in fokus bring nie.
Die titels vir Jesus word aangevul deur Jesus se sewe "Ek is"-uitsprake:
Ek is die brood van die lewe (6:35)
Ek is die Lig vir die wêreld (8:12)
Ek is die hek na die lewe (10:9)
Ek is die goeie Herder (10:11)
Ek is die opstanding en die lewe (11:25)
Ek is die weg, die waarheid en die lewe (14:6)
Ek is die ware wynstok (15:1)
Dan is daar ook die sewe wondertekens in Johannes waardeur Jesus openbaar word.
Soos wat Johannes se verhaal ontwikkel, word die titels wat ons in Johannes 1 kry, vervang, uitgebrei, verdiep en herdefinieer deur Jesus se woorde en werke, en uiteindelik deur sy dood en opstanding.
Waarskuwing en viering
Die ryke verskeidenheid titels is beide 'n waarskuwing en viering.
Dit waarsku die leser om Jesus nie tot sekere voorveronderstellings of vooropgestelde kategorieë of verwagtings te beperk nie, maar om die oë oop te hou vir God se verrassende openbaring.
Terselfdertyd is hierdie opeenvolgende getuienisse van die dissipels ook reeds viering van die grenslose genade van Jesus.
Kom ons staan by een van hierdie titels stil.
Jesus is die Lam van God…
In Johannes 1:29 sê Johannes toe hy Jesus na hom sien kom: "Dáár is die Lam van God", en dan net sewe verse verder herhaal hy dié woorde: "Dáár is die Lam!" Nadat ons in die voorafgaande gedeelte gelees het hoedat Johannes eers verduidelik wie hy nie is nie – dat hy nie Christus is nie, nie Elia nie en ook nie 'n profeet nie, gee hy nou 'n positiewe aanduiding van wie hy wel is: "Hy is die een wat roep in die woestyn!" En net nadat hy dit gesê het sien hy vir Jesus aankom en dan sê hy: "Daar is die Lam van God!"
Dit was hierdie titel wat my bietjie in die boeke laat rondkrap het. Wat het Johannes bedoel toe hy van Jesus gepraat het as die Lam van God? Wat is die agtergrond van hierdie beeld? En wat wou hy daarmee vir die dissipels oor Jesus sê? Dit was baie interessant om die verskillende moontlike interpretasies van dié begrip na te vors en ek deel dit graag.
… wat die oorwinning behaal
Die eerste betekenis verbind die kommentators aan die Lam wat die oorwinning behaal. In die Jodedom, veral in die Joodse apokaliptiek, was daar 'n sterk tradisie wat gereken het dat die Lam van God die finale oorwinning oor die bose sou behaal. En dit is presies waarvan ons dan later in die Openbaring van Johannes lees.
Gaan lees gerus Openbaring 4 en 5 se groot verwagting oor wie in staat is om seëls te breek van die boekrol waarin al die geheime van die wêreld opgeskryf is. Een van die ouderlinge sê vir Johannes, die leeu uit die stam van Juda het die oorwinning behaal, hy is in staat. En wanneer Johannes omdraai om na die leeu te kyk, sien Hy 'n geslagte Lam wat op die troon sit. En daarna lees ons net in die volgende hoofstukke hoedat hierdie geslagte Lam sy mense sal lei en uiteindelik die oorwinning behaal.
Vandag is die tweede Sondag na epifanie. Hierdie Lam wat die oorwinning behaal, het mens geword en aan ons verskyn. Epifanie was die begin van sy oorwinningstog en ek en jy is vanoggend bymekaar om dit te vier en te gedenk.
…, die lydende Kneg
Die tweede betekenis wat die Bybeluitleggers vir ons uitwys, is die van die Lam as die lydende kneg. Hierdie beeld het ook 'n baie sterk Ou-Testamentiese agtergrond. Dit is veral in aansluiting by Jesaja 42 en Jesaja 52 en 53 waar die kenmerke van die lydende kneg uitgespel word. Op verskillende plekke in die Nuwe Testament betrek die skrywers dié aangrypende beskrywing van die lydende kneg op Jesus.
Dit is veral Jesaja 53:7 wat dié tema aangrypend beskryf: "Soos 'n lam wat na die slagplek toe gelei word en soos 'n skaap wat stil is as hy geskeer word, het hy nie gekla nie." As volbloed Jood, wat self uit die woestyn gekom het en die Ou-Testamentiese geskrifte goed geken het, moes hierdie woorde beslis ook in Johannes se agterkop gewees het.
Ons kan Jesus vandag vier as die Een wat in ons plek gely het. Deur sy wonde het daar vir ons genesing gekom.
…, die Paaslam wat geslag is
Die derde betekenis vind ons in die Lam as die Paaslam wat geslag moes word. Weereens is die Ou-Testamentiese agtergrond aanwesig. Dit is veral die gebeure van Eksodus 22 met die uittog van die Israeliete uit Egipte wat die agtergrond vorm. Ons onthou hoedat die paaslam geslag en die bloed aan die deurkosyne gesmeer moes word sodat die doodsengel verby kon gaan. Dit was op hierdie selfde dag wat Jesus 'n paar jaar later gekruisig is. En dit is juis hier waar al die punte bymekaar kom.
Dit is dus 'n titel vol paradokse en ambivalensie. Die Lam wat die oorwinning behaal het, was nie alleen die lydende kneg nie, maar was ook die Paaslam wat self geslag is. Dit is hier waar die tweede deel van Johannes 1:19 vir ons op 'n nuwe manier betekenis kry – luister net weer wat staan daar: "Daar is die Lam van God wat die sonde van die wêreld wegneem!" Is dit nie aangrypend nie? Gee dit nie vir jou ook 'n hol kol op die maag nie? Die Lam van God behaal die oorwinning, maar Hy behaal die oorwinning deur die feit dat Hy bereid was om te ly en geslag te word, sodat die wêreld se sonde weggeneem kon word.
Deur kunstenaars uitgebeeld
Hierdie gebeure het die verbeelding van skrywers en kunstenaars deur die eeue aangegryp. Verskillende skilders het dié tema as onderwerp vir hulle skilderye gebruik.
Daar is byvoorbeeld die aangrypende skildery van net die lam, gereed om geslag te word, deur Francisco de Zurbaran geskilder gedurende die 16e eeu. Dieselfde skilder het 'n ander skildery waarop hy vir Jesus in die krip skilder, maar dan baie aangrypend op die voorgrond ook die lam wat gebind is. Daarmee probeer hy juis om dié twee pole bymekaar te hou – die blydskap en vreugde van die Christuskind se geboorte, maar in die voorgrond die Lam wat gereed is om geslag te word.
De Zurbaran gee vir ons met twee lense aangrypende perspektiewe op die Lam van God.
In die wêreld van musiek is dit groot komponiste soos Händel en Mozart wat roem verwerf het met hulle musiekverwerkings van die Agnus Dei en Holy is the Lamb of God. Dink ook aan JS Bach se aangrypende Kantates, asook sy Matteuspassie en Johannespassie.
Lamb of God ("Agnus Dei")
Lamb of God (Greek: ἀμνὸς τοῦ θεοῦ, amnos tou theou; Latin: Agnus Dei) is a title for Jesus that appears in the Gospel of John. It appears at John 1:29, where John the Baptist sees Jesus and exclaims, "Behold the Lamb of God who takes away the sin of the world."
Although "Lamb of God " refers in Christian teachings to Jesus Christ in his role of the perfect sacrificial offering, Christological arguments dissociate the term from the Old Testament concept of a "scapegoat," which is a person or animal subject to punishment for the sins of others without knowing it or willing it. Christian doctrine holds that Jesus chose to suffer at Calvary as a sign of his full obedience to the will of his Father, as an "agent and servant of God". The Lamb of God is thus related to the Paschal Lamb of Passover, which is viewed as foundational and integral to the message of Christianity.
Luister na die Agnus Dei (Schubert) hier…
Gebondenheid van die Lam
Watter impak het hierdie verhaal op ons?
In aansluiting by die skildery van de Zurbaran, verstaan die meeste van ons iets van die gebondenheid van die Lam. Of dit in jou persoonlike lewe is, in jou verhoudingslewe, jou beroep, of sommer jou gevoel in die algemeen oor ons konteks hier aan die suidpunt van Afrika – daar is baie mense wat voel dat hulle beweging ingeperk is.
In dié verband gee die beeld van die Lam van God vir ons 'n lens of blik op die ambivalensie en paradokse in ons eie lewe. Baie mense kan nie die sin van lyding kon verstaan terwyl hulle in die lydingsproses was nie, maar vertel agterna hoedat hulle juis in daardie momente die naaste aan God was. Hoedat die lyding bygedra het tot 'n ongekende groei in hulle geloofslewe. Hoedat hulle by kante van God se genade uitgekom het wat andersins nooit die geval sou gewees het nie. Iemand het by geleentheid gesê daar is min wat ons leer in die tye wat dit met ons goed gaan. Dit is in die swaarkry tye van die lewe wat ons die meeste van God se sorg en van onsself leer.
Die gebonde Lam, wat ter slagting gelei word, is juis die Lig vir die wêreld. Die Lam is vir ons gebind. Die Lam is ons Losser, ons Verlosser, wat ons vry maak – ook van dit wat ons op aarde bind.
Ons bevind onsself tans in die tyd van Epifanie. Dié tyd in die kerkjaar wat ons vier hoe die Lam sy verskyning in ons donker wêreld gemaak het. Maar ons kan nie Epifanie reg verstaan sonder om ook te dink aan die pad wat die Lam uiteindelik moes loop nie. 'n Pad wat geëindig het by die offeraltaar op Golgota.
Terwyl ons vandag na die Lam kyk wat die sonde van die wêreld kom wegneem, sit die Lam 'n lens in ons hande wat op help om die kruis in fokus te bring. God se oorwinning oor die Bose en die mag van sonde en dood. Die Lam gee ons 'n zoomlens, wat ook verby die kruis op die leë graf kan fokus, en ook die hemelvaart kan raaksien, ja ook kan in-zoom op die Lam aan die regterhand van die Vader, waar Hy regeer, en vanwaar Hy sal kom om die wêreld eenmaal volkome nuut te maak.